Okresná prokuratúra Liptovský Mikuláš, Tomášikova 5, 031 80 Liptovský Mikuláš 1 

Sp. zn. : 2 Pv 354/11/5505	Liptovský Mikuláš, 12.01.2012
EEČ : 2-39-6-2012

U Z N E S E N I E 

Trestná vec: 	obvinený XXXXX
Prečin:	neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Podal: 	Okresná prokuratúra Liptovský Mikuláš v zastúpení prokurátorom okresnej prokuratúry
Rozhodnutie:
Podľa § 215 odstavec 1 písmeno a Trestného poriadku zastavujem trestné stíhanie obvineného:
1.	XXXXX, rodné číslo: XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
18.6.2009 okolo 16.45 hod. na parkovisku na Ulici Hollého v Liptovskom Mikuláši sa zmocnil neuzamknutého osobného motorového vozidla zn. Mazda 323F červenej farby ev. XXXXX ktorého majiteľom je XXXXX, nar. XXXXX, bytom XXXXX, XXXXX,  v hodnote 2.100,-€, s cieľom toto prechodne užívať, čo aj urobil, s vozidlom vykonal jazdu na presne nezistených miestach a následne toto nepoškodené vrátil okolo  21.30 hod. toho istého dňa jeho odparkovaním  na Ulici Podtatranského 1748/46 v Liptovskom Mikuláši.

Právna veta:
Zastavujem trestné stíhanie, lebo je nepochybné, že sa nestal skutok, pre ktorý sa vedie trestné stíhanie.

Odôvodnenie:
Vyšetrovateľ OR PZ Liptovský Mikuláš pod sp. zn. ORP-296/OVK-LM-11 viedol trestné stíhanie proti obvinenému za vyššie označený skutok kvalifikovaný ako prečin neoprávneného používania cudzieho motorového vozidla podľa § 216 ods. 1 Trestného zákona.

V rámci vykonaného dokazovania bol k veci vypočutý obvinený, ktorý poprel spáchanie skutku s tvrdením, že auto používal so súhlasom poškodeného. Tvrdenie poškodeného, ktoré uviedol v trestnom oznámení, že sa mal zmocniť jeho motorového vozidla bez jeho vedomia, nie je pravda. Auto v rozhodný deň používali obaja spolu v súvislosti s hľadaním jedného chlapca a poškodený mu povedal, aby ho vyložil pri kostolíku na nábreží a auto aby mu doviezol pred dom večer o 21.00 hod. Auto doviezol pred jeho dom okolo 20.00 hod., pričom vtedy rozprával aj s rodičmi poškodeného.
Vypočutý svedok - poškodený XXXXX upravil svoje tvrdenia z trestného oznámenia vo vzťahu k motorovému vozidlu. Dal súhlas obvinenému, aby auto zobral, dal mu ho za účelom zháňania peňazí, o ktorých sa predtým rozprávali. Keď obvinenému dal auto, asi po 30 minútach sa dozvedel, že obvinený už v minulosti bol vo výkone trestu a taktiež získal informácie o jeho rodine, preto sa zľakol, že už auto neuvidí a preto šiel nahlásiť na políciu krádež auta. Neskôr mu mama povedala, že obvinený aj s nejakým Cigáňom prišli okolo 21.30 hod. 18.6.2009 a auto odovzdali. Potvrdil teda, že svoje auto dal obvinenému on.
Vyšetrovateľ do spisu zabezpečil osvedčenie o evidencii motorového vozidla, odpis registra trestov a odborné vyjadrenie k hodnote motorového vozidla.
Prečinu neoprávneného používania cudzieho motorového vozidla podľa § 216 ods. 1 Trestného zákona sa dopustí ten, kto sa zmocní cudzieho motorového vozidla malej hodnoty v úmysle prechodne ho používať. Malou hodnotou v zmysle § 125 ods. 1 Trestného zákona sa rozumie suma prevyšujúca 266,-€.
Vykonaným dokazovaním bolo zistené, že tvrdenia poškodeného v trestnom oznámení sa nezakladali na pravde, čo poškodený potvrdil aj pri jeho výsluchu a tvrdenia o ponechaní auta obvinenému na jeho dočasné užívanie korešpondujú aj s výpoveďou obvineného.
Podľa § 215 ods. 1 písm. a/ Trestného poriadku prokurátor zastaví trestné stíhanie, ak je nepochybné že sa nestal skutok, pre ktorý sa vedie trestné stíhanie.
Vzhľadom na vyššie uvedené možno konštatovať, že skutok, pre ktorý bolo začaté trestné stíhanie a vznesené obvinenie XXXXX sa nestal a preto bolo potrebné rozhodnúť v zmysle výrokovej časti tohto uznesenia.

Poučenie:
Proti tomuto uzneseniu   j e   prípustná sťažnosť, ktorú
			môžu podať obvinený a poškodený do troch dní od jeho
			doručenia na Okresnú prokuratúru v Liptovskom
         			Mikuláši  a  o  ktorej rozhodne  Krajská  prokuratúra v Žiline. 
			Sťažnosť má odkladný účinok.     

JUDr. Jozef Gondžur
prokurátor okresnej prokuratúry